den som ikke vil høre, må føle
Store norske leksikon,Ordforklaringer,Uttrykk og ordtak
Den som ikke vil høre, må føle er et ordtak som sier at den som ikke adlyder vil straffes fysisk. Uttrykket har antagelig sitt utgangspunkt i eldre tiders oppdragerformer, der kroppslig avstraffelse var vanlig. Ettersom barneoppdragelsen har endret seg, benyttes talemåten mer som en påminnelse om at den som ignorer advarsler, må takle konsekvensene.
Uttrykket er lånt fra tysk, der det er dokumentert i en ordbok fra 1700: «wer nicht hören will, muss fühlen». Men lignende og eldre ordtak finnes på mange språk.Cato den yngre uttaler for eksempel i Sallusts bok om Catilinas sammensvergelse i 63 fvt.: «ipsa re corrigi, quoniam verba contemnitis», som ofte er oversatt med at den som ikke vil høre, må føle. Ordlyden hos Sallust er likevel mindre eksplisitt, selv om intensjonen er den samme. Les mer i Store norske leksikon Marcus Porcius Cato ordspråk Sallust Litteratur Kramer, M. (1700). Das herrlich Grosse Teutsch-Italiänische Dictionarium. Parte prima (s. 432, sp. 1). Nürnberg: J.A. Endter. Sallusti Crispi, C. (1919). Catilinae Coniuratio (52,35). Catilina, Iugurtha, Orationes Et Epistulae Excerptae De Historiis. A.W. Ahlberg (red.). Leipzig: Teubner.